***Toetuse taotlemise ja kasutamise tingimused ja kord meetmes „Kohaliku omavalitsuse investeeringud jalgratta- ja/või jalgteedesse“***

Määrus kehtestatakse riigieelarve seaduse § 531 lõike 1 ja Vabariigi Valitsuse xx.xx.2021 määruse nr xxx „Taaste- ja vastupidavusrahastu toetuse andmise ja kasutamise üldtingimused“ (edaspidi *taaste- ja vastupidavusrahastu määrus*) § 1 lg 3, § 4 lg 2 p 3 ja § 8 lg 1 alusel.

**1. peatükk
ÜLDSÄTTED**

**§ 1. Reguleerimisala**

(1) Määrus on kehtestatud Eesti Taastekava komponent 5 „Säästlik transport“ investeeringu 4 „Kohalike omavalitsuste investeeringud jalgratta- ja/või jalgteedesse“ eesmärkide elluviimiseks ja tulemuste saavutamiseks.

(2) Määrusega reguleeritakse riigieelarve seaduse § 20 lõike 4 alusel kinnitatud Regionaalpoliitika programmi meetme 3.1 „Regionaalareng“ tegevuse 3.1.2 „Piirkondade elu- ja ettevõtluskeskkonna arendamine ning piiriülese koostöö arendamine“ investeeringuid jalgratta- ja/või jalgteedesse, mille tulemuste saavutamiseks toetust antakse. Toetust antakse Taaste- ja vastupidavusrahastu vahenditest.

(3) Meetme abikõlblik sihtpiirkond on kogu Eesti territoorium, välja arvatud Tallinna, Tartu ja Pärnu linnapiirkonnad.

(4) Määruse alusel antav toetus ei ole riigiabi Euroopa Liidu toimimise lepingu artikkel 107 lõige 1 tähenduses.

**§ 2. Terminid**

Käesolevas määruses on kasutatud termineid järgmises tähenduses:

1) e-toetus on Riigi Tugiteenuste Keskuse elektrooniline taotluste ja dokumentide esitamise keskkond.

2) jalgratta- ja/või jalgtee on tee liiklusseaduse § 2 punktide 15, 17, 18 ja 25 tähenduses.

3) Pärnu linnapiirkond on Pärnumaa linnaline ja väikelinnaline asustuspiirkond vastavalt Statistikaameti „Linnalise, väikelinnalise ja maalise asustuspiirkonna tüübi ja klastrite määramise metoodikale“ (edaspidi *metoodika*), see on Pärnu linn asustusüksusena; Pärnu linna Paikuse alev ja Silla küla; Tori valla Sauga alevik, Sindi linn ja Tammiste küla.

4) remondipunkt - iseteeninduslik ja tasuta remondipunkt jalgratastele, lapsevankritele ja rulaatoritele jalgratta- ja/või jalgtee ääres, kus saab pumbata rehve, kohendada sõiduvahendi sadulat ning sättida ratas sõidukorda.

5) säästlikud liikumisviisid on tervislikumad ja väiksema keskkonnamõjuga liikumisviisid, mille hulka kuulub liikumine jalgrattaga või jalgsi.

6) Tallinna linnapiirkond – Harjumaa linnaline ja väikelinnaline asustuspiirkond vastavalt Statistikaameti metoodikale, see on Tallinna linn; Maardu linn; Keila linn; Viimsi valla Haabneeme alevik, Miiduranna küla, Pärnamäe küla, Viimsi alevik, Kelvingi küla, Laiaküla, Leppneeme küla, Lubja küla, Metsakasti küla, Muuga küla, Pringi küla, Püünsi küla, Randvere küla, Rohuneeme küla, Tammneeme küla, Äigrumäe küla; Saue valla Laagri alevik, Alliku küla, Koidu küla, Saue linn, Vanamõisa küla; Rae valla Aaviku küla, Assaku alevik, Järveküla, Jüri alevik, Karla küla, Lagedi alevik, Pajupea küla, Peetri alevik, Rae küla, Uuesalu küla, Vaskjala küla, Ülejõe küla; Harku valla Harkujärve küla, Rannamõisa küla, Tiskre küla, Tabasalu alevik; Jõelähtme valla Iru küla, Uusküla; Saku valla Juuliku küla, Kasemetsa küla, Metsanurme küla, Saku alevik, Üksnurme küla; Lääne-Harju valla Kulna küla.

7) Tartu linnapiirkond – Tartumaa linnaline ja väikelinnaline asustuspiirkond vastavalt Statistikaameti metoodikale, see on Tartu linn asustusüksusena; Tartu linna Märja alevik; Luunja valla Lohkva küla, Veibri küla; Kambja valla Soinaste küla, Tõrvandi alevik, Õssu küla, Ülenurme alevik; Tartu valla Tila küla, Vahi alevik.

8) uus jalgratta- ja/või jalgtee on käesoleva määruse tähenduses esmakordselt rajatav või olemasolevast asfalt- ega kruusakatteta jalgrajast ehitatav nõuetele vastav jalgratta- ja/või jalgtee.

**§ 3. Toetuse andmise eesmärk, tulemus ja indikaatorid**

(1) Toetuse andmise eesmärk on suurendada jalgrattaga ja jalgsi liikujate osakaalu, aidates kohalikul omavalitsusel leida lahendus teelõikudele, mis takistavad igapäevast jalgrattaga ja jalgsi liikumist ning tagada teenuste, sh ühistranspordi, ja töökohtade parem ligipääsetavus jalgrattaga ja jalgsi liikujatele väljaspool Tallinna, Tartu ja Pärnu linnapiirkondi.

(2) Määruse alusel antav toetus panustab:

1) Eesti Taastekava komponent 5 „Säästlik transport“ reformi „Võtame kasutusele ohutu, keskkonnahoidliku, konkurentsivõimelise, vajaduspõhise ja jätkusuutliku transpordi- ja energiataristu“ elluviimisesse;

2) „Eesti 2035“ strateegilisse sihti „Elukeskkond. Eestis on kõigi vajadusi arvestav, turvaline ja kvaliteetne elukeskkond“. Toetuse abil aidatakse muuta liikumine elu-, õpi-, vaba aja veetmise ja töökeskkondade vahel tervislikke, keskkonnahoidlikke ja turvalisi valikuid soodustavaks ning ligipääsetavamaks kõikidele ühiskonnaliikmetele.

(3) Toetuse andmise tulemusena tõuseb jalgratta- ja/või jalgteede kasutajate arv ning rajatakse aasta 2025 lõpuks vähemalt 30 kilomeetrit jalgratta- ja/või jalgteid.

(4) Meetme indikaatorid:

1) rajatud jalgratta- ja/või jalgteede pikkus kilomeetrites;

2) rajatud jalgratta- ja/või jalgteede kasutajate arv aastas.

**§ 4. Elluviija ja vastutav ministeerium**

(1) Meetme elluviija on vastavalt taaste- ja vastupidavusrahastu määruse § xxx alusel kehtestatud … Riigi Tugiteenuste Keskus (edaspidi *elluviija*).

(2) Meetme eest vastutav ministeerium on vastavalt taaste- ja vastupidavusrahastu määruse §xxx alusel kehtestatud … Rahandusministeerium *(edaspidi ministeerium).*

**2. peatükk
TOETATAVAD TEGEVUSED, KULUDE ABIKÕLBLIKKUS JA TOETUSE MÄÄR**

**§ 5. Toetatavad ja mittetoetatavad tegevused**

(1) Toetust antakse projektile, mille tegevus panustab §-s 3 nimetatud eesmärgi ja tulemuse saavutamisse ja mille raames luuakse juurdepääs teenustele, sh Rail Balticu peatustele, ja töökohtadele ning mille raames rajatakse jalgratta- ja/või jalgtee hinnangulise kasutatavusega üle 50 inimese ööpäevas.

(2) Projektiga seotud maa omandi ja valduse § 10 lõigetes 4 ja 5 toodud nõuded peavad olema täidetud enne taotluse esitamist.

(3) Toetust ei anta Transpordiameti Liikuvusmeetmest rahastamiseks kavandatud projektidele (*sõnastus täpsustamisel*).

**§ 6. Kulude abikõlblikkus**

(1) Meetme raames on abikõlblikud uute jalgratta- ja/või jalgteede lõikes 4 nimetatud ettevalmistuskulud, omanikujärelevalve läbiviimine ja ehitamine, keskkonnasäästlike valgustite ja nende paigaldamisega tekkiva elektriliitumise, rattaparklate, remondipunktide, turvapiirete, pinkide, prügikastide, jalgratturite ja jalakäijate loendurite paigaldamise, ehitatava jalgratta- ja/või jalgtee ligipääsetavuse tagamisega seotud kulud, taotleja või partneri omandis või valduses olevatele maadele, välja arvatud maareformi seaduse § 31 lõikes 2[[1]](#footnote-2) sätestatud maale[[2]](#footnote-3).

(2) Jalgratta- ja/või jalgtee ehitamisel tuleb lähtuda ehitusseadustiku § 99 lõike 4 alusel kehtestatud tee projekteerimise normidest jalgratta- ja/või jalgteedele.

(3) Abikõlblikud on ainult projekti abikõlblikkuse perioodi jooksul tehtud kulud, välja arvatud lõikes 4 nimetatud tagasiulatuvalt hüvitatavad kulud, kusjuures enne elluviija toetuse andmise otsust kannab taotleja projektiga seonduvad kulud omal vastutusel.

(4) Meetme raames on abikõlblikud järgmised projekti ettevalmistuskulud:

1) ehitusliku projekteerimise kulud;

2) ehitusprojekti ekspertiisi tegemise kulud;

3) ehitusgeoloogiliste ja -geodeetiliste uurimistööde tegemise kulud;

5) keskkonnamõjude hindamise kulud;

6) muinsuskaitse eritingimuste koostamise ja selleks vajalike uuringute kulud.

(5) Abikõlblikud ei ole järgmised kulud:

1) maa soetamise, sundvõõrandamise või valdusse saamisega seotud kulud;

2) projektijuhtimisega seotud kulud;

3) käibemaks;

4) tehingud tulumaksuseaduse mõistes seotud isikute vahel;

5) kulud, mida rahastatakse Euroopa Liidu või muudest riigieelarvelistest vahenditest.

(6) Taotlusvoorus esitatud projektide jalgratta- ja/või jalgteede ettevalmistustööd peavad olema tehtud ja ehitusega alustatud hiljemalt 01. aprill 2023.

**§ 7. Projekti abikõlblikkuse periood**

(1) Projekti abikõlblikkuse periood on periood, mille kestel tehakse projekti tegevusi ja tekivad projekti kulud. Projekti abikõlblikkuse perioodi maksimaalne kestus on 24 kuud, mille hulka ei arvata sisse § 6 lõikes 4 kirjeldatud tegevuste aega.

(2) Projekti abikõlblikkuse periood algab taotluse esitamise tähtpäevast.

(3) Projekti rakendamise käigus juhtunud avariide või muude eriolukordade tõttu võib rakendusüksus lõikes 1 sätestatud maksimaalset abikõlblikkuse perioodi kuni kuue kuu võrra pikendada.

(4) Tagantjärele hüvitatavad kulud peavad olema tehtud mitte varem kui 01. veebruar 2020.

(5) Projekti abikõlblikkuse periood lõppeb hiljemalt 30. juunil 2025. Kõik väljamaksed projektidele peavad olema tehtud hiljemalt 31. detsember 2025.

**§ 8. Toetuse piirsumma ja osakaal**

(1) Taotletava toetuse maksimaalne summa 500 000 eurot projekti kohta.

(2) Taotletava toetuse minimaalne summa 50 000 eurot projekti kohta.

(3) Toetuse osakaal konkreetsele omavalitsusele sõltub kohaliku omavalitsuse üksuse põhitegevuse tuludest ja kohaliku omavalitsuse elanike arvust ning on vastavalt määruse lisale 1 60–90 protsenti projekti abikõlblikest kuludest.

(4) Oma- või kaasfinantseeringu määr sõltub kohaliku omavalitsuse põhitegevuse tuludest ja kohaliku omavalitsuse elanike arvust ning on vastavalt määruse lisale 1 10-40 protsenti projekti abikõlblikest kuludest. Kui kavandatav jalgratta- ja/või jalgtee läbib mitu kohalikku omavalitsust, siis jaotub toetuse määr proportsionaalselt tee pikkusele igas kohalikus omavalitsuses.

(5) Taotleja oma- või partnerite kaasfinantseering peab tagama projekti tulemusliku elluviimise.

(6) Oma- või kaasfinantseeringuna ei arvestata Euroopa Liidu asutustelt või fondidelt saadud tagastamatut abi, välja arvatud riigieelarves kohaliku omavalitsuse üksustele suunatud abiskeemide toetusvahendeid, kui nimetatud toetusvahendid on mõeldud majanduslike mõjude leevendamiseks üleriigilise viiruspuhangu või muu erakorralise sündmuse tõttu.

(7) Toetuse maksimaalne summa ja projekti minimaalne omafinantseeringu määr sätestatakse toetuse taotluse rahuldamise otsuses.

(6) Omafinantseeringu hulka arvatakse vaid toetuse saaja poolt tehtavad abikõlblikud kulud.

(7) Kaasfinantseeringu hulka arvatakse vaid partneri poolt tehtavad abikõlblikud kulud.

1. **peatükk
NÕUDED TAOTLEJALE, PARTNERILE JA TAOTLUSELE**

**§ 9. Nõuded taotlejale ja partnerile**

(1) Meetme raames saavad taotlejaks ja partneriks olla üksnes kohaliku omavalitsuse üksused.

(2) Partner on kohaliku omavalitsuse üksus taaste- ja vastupidavusrahastu määruse § 3 punkti 3 tähenduses, kes panustab projekti rahaliselt.

(3) Taotlejale ja partnerile kehtivad järgmised nõuded:

1) taotleja ja partner peab vastama taaste- ja vastupidavusrahastu määruse §-le 5 tingimustele;

2) taotleja ja partner peab olema rajatava jalgratta- ja/või jalgtee aluse maa omanik või valdaja või üks omanikest või valdajatest;

3) juhul, kui taotleja või partner on varem saanud riiklikest või Euroopa Liidu vahenditest toetust, mis on kuulunud tagasimaksmisele, peavad tagasimaksed olema tehtud tähtajaliselt ja nõutud summas;

4) taotleja peab kinnitama nõutavate vahendite olemasolu toetuse oma- ja/või kaasfinantseerimiseks vastavalt §-s 9 sätestatud piirmääradele ja tingimustele;

5) taotleja ja partner peavad täitma riigieelarve seaduse § 50 lõigete 4-5 ning kohaliku omavalitsuse finantsjuhtimise seaduse § 341 lõigete 1-3 nõudeid ning neil peab olema kehtiv kohaliku omavalitsuse korralduse seadusele vastav arengukava.

**§ 10. Nõuded taotlusele**

(1) Taotluse esitab taotleja seaduslik esindaja e-toetuse kaudu digitaalselt allkirjastatuna. Elluviija avab taotlemise võimaluse e-toetuses hiljemalt taotlusvooru avamise ajaks.

(2) Igal taotlejal on õigus ühe taotluse esitamiseks.

(3) Taotluses esitatakse vähemalt järgmine informatsioon:

1)  projekti asukohavaliku põhjendus lähtuvalt teenuste, sh Rail Balticu peatuste, ja/või töökohtade juurdepääsu ja koostoimivuse paranemisest ning liiklusohutuse suurendamise seisukohast;

2) rajatava jalgratta- ja/või jalgtee potentsiaalne kasutatavus päevas ja aastas koos põhjendusega vastavalt elluviija poolt etteantud metoodikale;

3) projekti eelarve projekti tegevuste ja tulemuste täitmise põhiselt;

5) projekti ajakava;

6) vähemalt eelprojekti staadiumi tee-ehitusprojekt;

7) load ja kooskõlastused;

8) omandit ja valdust tunnistavad dokumendid, sh notariaalsed lepingud;

9) kinnitus projekti oma- ja kaasfinantseeringu olemasolu kohta, sealhulgas mitteabikõlblike kulude katmiseks;

10) kinnitus, et taotleja tagab projekti tulemusena loodud või soetatud vara säilitamise ning avaliku kasutuse taotluses ja taotluse rahuldamise otsuses nimetatud eesmärkidel ja tingimustel vähemalt viie aasta jooksul projekti lõppmaksest arvates;

11) tõendid, et kulu on eelarvestatud säästlikult, otstarbekalt ja kulutõhusalt;

12) linnas, alevis või alevikus kavandatava kõnnitee puhul tõend selle kohta, et kõnniteed külgneva(te) maatüki(de) omanik(e), kes ei ole KOV, on teavitatud kavandatavast kõnniteest ning sellega seotud kohustustest ehitusseadustiku § 97 lõikest 6 tulenevalt;

13) muud elluviija poolt nõutavad lisadokumendid.

(4) Jalgratta- ja/või jalgtee rajamiseks füüsilise isiku või eraõigusliku juriidilise isiku kinnistule peab taotleja või partner kasuks olema seatud reaalservituut, kinnistu koormatud reaalkoormatisega või on sõlmitud notariaalne kasutusleping vähemalt viieks aastaks projekti lõppmaksest arvates;

(5) Jalgratta- ja/või jalgtee rajamiseks riigi omandis olevale maale peab riigimaa valitseja taotleja või partner taotluse alusel olema oma otsusega andnud selleks vajaliku suurusega maaüksuse kasutusse või olema seadnud taotleja või partneri kasuks reaalservituut, kinnistu koormanud reaalkoormatisega või on sõlminud notariaalne kasutusleping vähemalt viieks aastaks projekti lõppmaksest arvates. Maa omaniku ja taotleja või partneri vahel peab olema sõlmitud kirjalik kokkulepe jalgratta- ja/või jalgtee edasise hoolduse osas.

(6) Taotluses nimetatud investeeringu tulemusena valmiv jalgratta- ja/või jalgtee peab olema kasutatav kõigile kasutajarühmadele parimal võimalikul viisil vastavalt universaalse disaini põhimõtetele.

1. **peatükk
TAOTLUSTE ESITAMINE JA MENETLEMINE**

**§ 11. Taotluse esitamine ja menetlemine**

(1) Taotlus toetuse saamiseks esitatakse taotlusvoorus e-toetuse keskkonna kaudu määruses sätestatud tingimuste kohaselt.

(2) Toetusvahendite indikatiivse regionaalse jaotuse kinnitab valdkonna eest vastutav minister käskkirjaga.

(3) Taotluste vastuvõtmise alustamisest ning taotlusvooru tähtajast teavitab elluviija kohaliku omavalitsuse üksusi e-posti kaudu ja elluviija veebilehel.

(4) Taotluse menetlemine koosneb selle registreerimisest, taotluse ja taotleja nõuetele vastavuse kontrollist, hindamisest ja taotluse rahuldamise, osalise rahuldamise, kõrvaltingimustega otsuse või rahuldamata jätmise otsuse tegemisest.

(5) Taotluse menetlemise tähtaeg on kuni 52 tööpäeva taotluste esitamise tähtpäevast alates. Hiljemalt 52 tööpäeva möödumisel tehakse taotlejale teatavaks taotluse rahuldamise, osalise rahuldamise või rahuldamata jätmise otsus või taotluse menetlemise hetkeseis.

(6) Kui taotluse ja taotleja vastavuse kontrollimisel avastatakse ebatäpsusi, teatatakse sellest viivitamatult taotlejale ja määratakse tähtaeg puuduste kõrvaldamiseks. Üldjuhul antakse puuduste kõrvaldamiseks aega 10 tööpäeva, mille võrra taotluse menetlemise tähtaeg pikeneb.

(7) Elluviija võib taotluse menetlemise käigus nõuda taotlejalt selgitusi ja lisadokumente taotluses esitatud andmete kohta, samuti taotluse täiendamist või muutmist, kui ta leiab, et taotlus ei ole piisavalt selge või selles esinevad puudused.

**§ 12. Taotluste hindamine, hindamiskriteeriumid ja -metoodika**

(1) Nõuetele vastavaid taotlusi hindab vähemalt kaks eksperti. Lõike 5 iga hinnatava asjaolu hinne kujuneb ekspertide antud hinnanguväärtuste keskmisest. Hindamisprotsessi teostamiseks valib elluviija jalgratta- ja/või jalgteede ja säästva liikuvuse korraldamise ning regionaalarengu valdkonnas pädevaid eksperte.

(2) Taotlusi hindavad eksperdid peavad deklareerima oma erapooletust ja sõltumatust hinnatavatest projektidest, taotlejatest ja partneritest.

(3) Nõuetele vastavaks tunnistatud taotluste punktid moodustuvad kahe parameetri alusel:

1) hinnatavate asjaolude koondhinne;

2) boonuspunktid.

(4) Taotlust hinnatakse skaalal 0–3. Eksperdid hindavad esitatud taotlused lähtuvalt lõikes 5 toodud hinnatavatest asjaoludest ja lõikes 6 toodud boonuspunktidest lõikes 8 nimetatud hindamismetoodika alusel.

(5) Hinnatavad asjaolud:

1) kavandatava jalgratta- ja/või jalgtee prioriteetsus planeeringutes ja arengukavades ning seos olemasoleva jalgratta- ja/või jalgteede võrgustikuga;

2) projekti mõju säästlike liikumisviiside igapäevase kasutamise soodustamisele;

3) projekti mõju kestvus;

4) valmiva jalgratta- ja/või jalgtee jätkusuutlikkus;

5) projekti ettevalmistuse tase ;

6) elanike arv 500 meetri raadiuses igast jalgratta- ja/või jalgtee punktist.

(6) Boonuspunktid antakse järgmistele projektidele:

1) juurdepääsu parandamine Rail Balticu kavandatavatele peatustele;

2) investeeringu suurus 1 kilomeetri kohta versus potentsiaalsete kasutajate arv;

3) mõju ühistranspordi kättesaadavuse ja koostoimivuse paranemisele jalgrattaga ja jalgsi liiklejatele.

(7) Taotluse koondhinne moodustub järgmiselt: ekspertide antud hinnanguväärtuste keskmised korrutatakse läbi hinnatavate asjaolude kaaludega, liidetakse omavahel ning saadud summale lisatakse juurde boonuspunktid.

(8) Hindamismetoodika koostamisel lähtub elluviija lõigetes 1-7 nimetatud hindamiskriteeriumitest ja arvutuspõhimõtetest. Elluviija kooskõlastab hindamismetoodika enne kinnitamist ministeeriumiga ja avalikustab selle oma veebilehel hiljemalt taotlusvooru väljakuulutamise päeval*.*

(9) Kui ekspertidel tekkivad hindamise käigus küsimusi, annab elluviija taotlejale küsimustele vastamiseks kuni kümne tööpäevase tähtaja, mille võrra pikeneb taotluse menetlemise tähtaeg.

(10) Hinnang taotlusele loetakse negatiivseks, kui lõikes 5 nimetatud kasvõi ühe asjaolu ekspertide hinnangute keskmine on võrdne või alla ühe. Muudel juhtudel loetakse hinnang taotlusele positiivseks.

(11) Positiivse hinnangu saanud taotlused järjestatakse lõikes 7 toodud koondhinde alusel pingeritta. Juhul, kui mitme projekti tulemuste koondsumma on võrdne, eelistatakse projekte, mille elanike arv 500 meetri raadiuses igast jalgratta- ja/või jalgtee punktist on suurem.

**§ 13. Taotluse rahuldamise või rahuldamata jätmise tingimused ja kord**

(1) Taotluste osas, mis vastavalt § 12 lõikele 10 saavad negatiivset hinnangut, teeb elluviija taotluse rahuldamata jätmise otsuse.

(2) Rahastamisele kuuluvad pingereas olevad taotlused kuni meetme eelarve lõppemiseni.

(3) Taotluse rahuldamise, osalise rahuldamise, kõrvaltingimusega rahuldamise või rahuldamata jätmise kohta vormistab elluviija otsuse. Taotluse rahuldamata jätmise otsuses tuuakse välja rahuldamata jätmise põhjused.

(4) Taotluse rahuldamise otsuses täpsustatakse toetuse saaja õigusi ja kohustusi ning vajadusel tingimusi, mille seadmiseks on ettepaneku teinud eksperdid projektide hindamise tulemusel. Taotluse rahuldamise, osalise rahuldamise ja kõrvaltingimustega otsuses sätestatakse vähemalt järgmine informatsioon:

1) toetuse saaja;

2) toetuse maksimaalne suurus eurodes;

3) oma- ja kaasfinantseeringu suurus eurodes;

4) projekti abikõlblikkuse periood;

5) toetuse saaja kohustused;

6) toetuse väljamaksmise tingimused;

7) aruandluse esitamine;

8) toetuse tagasinõudmise alused;

9) toetusest teavitamise kord;

10) projekti rakendamise asukoht;

11) rajatava teelõigu pikkus kilomeetrites;

12) taotluse kõrvaltingimusega rahuldamise korral toetuse saaja kohustused, sh otsusega sätestatud täiendavad tingimused taotlejale ja nende täitmise tähtajad.

(5) Taotluse osalise rahuldamise otsus tehakse § 12 lõikes 10 nimetatud lävendi ületanud projekti puhul, kui taotluse täielik rahuldamine ei ole võimalik taotlusvooru läbiviimiseks ettenähtud eelarvevahendite lõppemise tõttu või kui taotletud toetuse summa või projekti tegevused ja kulud on projekti eesmärkide või indikaatorite seisukohast osaliselt põhjendatud.

(6) Taotlejale antakse võimalus esitada oma seisukohad enne:

1) taotluse osalist või kõrvaltingimustega rahuldamist;

2) taotluse rahuldamata jätmist, välja arvatud juhul, kui taotluse rahuldamata jätmise otsus põhineb taotluses või seletuses esitatud andmetel ning puudub vajadus lisaandmete saamiseks ja meetme eelarvevahendite lõppemise korral.

(7) Taotluse rahuldamise, osalise rahuldamise, kõrvaltingimusega rahuldamise või rahuldamata jätmise otsus tehakse taotlejale teatavaks e-toetuse kaudu.

(8) Taotluse rahuldamata jätmise otsuse teeb elluviija ka juhul, kui jalgratta- ja/või jalgtee ehitusega ei ole alustatud § 6 lõikes 6 nimetatud tähtajaks ja meetme eelarvevahendite lõppemise korral.

1. **peatükk
TAOTLUSE RAHULDAMISE OTSUSE MUUTMINE JA KEHTETUKS TUNNISTAMINE**

**§ 14. Taotluse rahuldamise otsuse muutmine**

(1) Taotluse rahuldamise otsuse muutmist peab toetuse saaja elluviijalt taotlema juhul kui kavandatakse taotluses sisalduva projekti elluviimise tähtaja pikendamist või tegevuste muutmist ning kui kavandatakse eelarves suuremaid muudatusi kui 10% projekti eelarves konkreetsele tegevusele ettenähtud eelarverea mahust.

(2) Elluviija jätab toetuse saaja poolt taotluse rahuldamise otsuse muutmiseks esitatud taotluse rahuldamata, kui:

1) muudatused ei ole kooskõlas määruses esitatud nõuetega või on vastuolus mõne muu õigusaktiga;

2) kui soovitav muudatus seab kahtluse alla projekti indikaatorite oodatava taseme saavutamise;

3) kui soovitav muudatus seab kahtluse alla projekti tegevuste lõpetamise abikõlblikkuse perioodil;

4) otsuse muutmise korral ei oleks projekti elluviimist võimalik lõpetada 31. detsembriks 2025. aastal;

5) muudatused ei ole põhjendatud.

(3) Taotluse rahuldamise otsust muudetakse elluviija algatusel või toetuse saaja sellekohase e-toetuse kaudu taotluse alusel.

(4) Taotluse rahuldamise otsuse muutmise otsustab elluviija 20 tööpäeva jooksul pärast vastavasisulise avalduse saamist.

**7. peatükk
TOETUSE SAAJA JA PARTNERI ÕIGUSED JA KOHUSTUSED**

**§ 15. Toetuse saaja ja partneri õigused ja kohustused**

(1) Toetuse saajal ja partneril on õigus saada elluviijalt informatsiooni ja selgitusi, mis on seotud määruses sätestatud nõuete ja toetuse saaja kohustustega.

(2) Toetuse saaja kohustub:

1) tagama toetuse andmise, osalise andmise ja kõrvaltingimustega andmise otsuses ettenähtud oma- või kaasfinantseeringu;

2) kasutama toetust vastavuses toetuse andmise otsusega;

3) tagastama toetuse, kui elluviija nõuab toetuse saajalt toetuse osaliselt või täielikult tagasi vastavalt taaste- ja vastupidavusrahastu määruse §-s 11 sätestatule;

4) esitama elluviija poolt ettenähtud vormil, viisil ja tähtaja jooksul nõutud informatsiooni ja aruanded;

5) tagama, et toetuse saaja ning partneri(d) peavad eraldi raamatupidamisarvestust toetuse ning oma- või kaasfinantseeringu kasutamise kohta; samuti tagama, et toetuse saaja ja partneri(te) raamatupidamises on toetatava projekti kulud ja neid kajastavad kulu- ja maksedokumendid muudest toetuse saaja kuludest ning kulu- ja maksedokumentidest selgelt eristatavad;

6) taotlema elluviijalt projekti eelarves muudatusi, kui need on suuremad kui 10% projekti eelarves konkreetsele tegevusele ettenähtud eelarverea mahust;

7) taotlema elluviijalt nõusolekut taotluses sisalduva projekti kestuse, tegevuste või eesmärkide muutmiseks;

8) kandma kõik kulud, mis tulenevad objekti kallinemisest võrreldes toetuse andmise otsuses kajastatud summaga;

9) võimaldama teostada kohapealset kontrolli ja auditit ning järelevalvet toetuse ning oma- ja kaasfinantseeringu kasutamist kajastavate kulu- ja maksedokumentide, materjalide ja teostatud tööde osas, sh võimaldama kontrollijal juurdepääsu kõikidesse ruumidesse ja territooriumidele, mida toetuse saaja omab, rendib või mistahes muul moel kasutab, ning ühtlasi tagama samasuguse võimaluse viia samasugune kontroll läbi partneri(te) juures;

10) andma kontrollija käsutusse kõik soovitud andmed ja dokumendid viie tööpäeva jooksul arvates vastava teate saamisest;

11) osutama kontrolli, auditi ja järelevalve kiireks läbiviimiseks igakülgset abi;

12) riigihangete seaduse subjektina järgima hangete läbiviimisel riigihangete seaduses kehtestatud nõudeid;

13) teavitama avalikkust ja tegevustes osalejaid toetuse päritolust alates toetuse saamisest, viidates kõnes või tekstis, et projekti on rahastanud Euroopa Liit – Next Generation EU vahenditest ning, kasutades objektile ja avalikkusele suunatud esemete ja dokumentide märgistamisel Euroopa Liidu embleemi koos märkega „*rahastanud Euroopa Liit – NextGenerationEU*“ vastavalt taaste- ja vastupidavusrahastu määruse §-12 lõikes 11 sätestatule;

14) säilitama vastavalt finantsmääruse[[3]](#footnote-4) artiklile 132 vahendite saamisega seotud andmeid ja tõendavaid dokumente, sealhulgas statistilisi andmeid ja muid rahastamisega seotud andmeid, sealhulgas elektroonilisi andmeid ja dokumente, viis aastat pärast lõppmakse tegemist või sellise makse puudumise korral tehingu tegemist. Kui toetuse suurus on 60 000 eurot või väiksem, siis on nimetatud tähtaeg kolm aastat;

15) tagama projekti tulemusena loodud või soetatud vara säilimise ja avaliku kasutuse taotluses ning toetuse andmise otsuses toodud eesmärkidel ja tingimustel viie aasta jooksul projekti lõppemisest, ning mitte sooritama selle vara osas tehinguid, mis annavad nimetatud aja jooksul mõnele isikule või asutusele põhjendamatu eelisseisundi;

16) kooskõlastama elluviijaga toetuse eest loodud ja soetatud vara osas õiguste üleandmise korral üleandmise tingimused ning edasise vastutuse vara sihtotstarbelise kasutuse eest;

17) viivitamatult kirjalikult informeerima elluviijat kõigist esitatud andmetes toimunud muudatustest või asjaoludest, mis mõjutavad või võivad mõjutada toetuse saaja kohustuste täitmist, sh aadressi või volitatud esindajate muutumisest jne ka siis, kui eelnimetatud muudatused on registreeritud avalikus registris või avalikustatud massiteabevahendite kaudu;

18) viivitamatult kirjalikult informeerima elluviijat projekti teostamise käigus ilmnenud projekti negatiivse tulemuse suurest tõenäosusest või vältimatusest ning projekti edasise jätkamise kaheldavast otstarbekusest;

19) tagama projekti elluviimisesse kaasatud partneritega sõlmitud koostöökokkuleppe ning muude asjakohaste korraldustega projekti elluviimisega seotud kohustuste täitmise partneri(te) poolt.

**8. peatükk
ARUANNETE ESITAMINE**

**§ 16. Toetuse kasutamisega seotud aruannete esitamine**

(1) Toetuse saaja esitab projekti vahe- või lõpparuande hiljemalt aruandlusperioodile järgneva kuu lõpuks e-toetus keskkonna kaudu vastavalt toetuse rahuldamise otsuses toodud tingimustele ja tähtaegadele. Taotluse rahuldamise otsuses kehtestatakse vahe- või lõpparuande esitamise aeg kuupäeva täpsusega.

(2) Toetuse saaja täiendab vahe- või lõpparuannet elluviija või koordineeriva asutuse nõudmisel. Aruande vormid toetuse saajale kehtestab koordineeriv asutus ja teeb need kättesaadavaks oma veebilehel või e-toetus keskkonnas.

(3) Elluviija esitab vahe- või lõpparuande koordineerivale asutusele e-toetus kaudu ühe kuu jooksul pärast kokkulepitud tulemuse saavutamist.

(4) Aruandes peab olema kajastatud vähemalt taaste- ja vastupidavusrahastu määruse § 14 lõikes 5 toodud informatsioon:

1) aruandlusperiood;

2) andmed projekti progressi kohta, sealhulgas teostatud tööd ja tegevused, hanked, eesmärkide täitmine, näitajate saavutustase;

3) toetuse saaja hinnang projekti tulemuslikkusele ja elluviimisele;

4) toetuse saaja kinnitus andmete õigsuse kohta, allkiri ja aruande esitamise kuupäev.

**9. peatükk
TOETUSE MAKSMISE TINGIMUSED**

**§ 17. Toetuse maksmine**

(1) Toetuse maksete tegemisel lähtutakse taaste- ja vastupidavusrahastu määruse §-s 9 nimetatud ning taotluse rahuldamise otsuses sätestatud maksete tegemise täpsustavatest tingimustest ja korrast.

(2) Elluviija maksab toetuse saajale välja taotleja esindusõigusliku isiku poolt e-toetuse kaudu esitatud maksetaotluse alusel kokkulepitud tingimuste, sealhulgas tulemuste või tegevuste täitmise alusel vastavalt taotluse rahuldamise otsuses toodud tingimustele. Igale väljamaksele eelneb saavutatud tulemuste või tegevuste täitmise kohta kokkulepitud tõendite esitamine.

(3) Elluviija teeb toetuse väljamaksed vastavalt taotluse rahuldamise otsuses märgitud tingimustele, kuid üldjuhul 20 tööpäeva jooksul pärast toetuse saajalt iga osa väljamaksmiseks maksetaotluse saamist. Kui maksetaotluse menetlemisel avastatakse ebatäpsusi, teatatakse sellest viivitamata toetuse saajale ja määratakse kuni kümne päevane tähtaeg puuduste kõrvaldamiseks.

(4) Toetuse väljamaksmiseks kokkulepitud tingimuste, sealhulgas tulemuste või tegevuste täitmise alusel tehakse toetuse väljamakse pärast taotluse rahuldamise, osalise rahuldamise või kõrvaltingimusega rahuldamise otsuses määratud tulemuste või tegevuste saavutamist ning nende saavutamine peab olema kokkulepitud viisil tõendatud. Tulemuste ja tegevuste osalisel saavutamisel jäetakse toetus proportsionaalselt välja maksmata.

(5) Kõik projekti raames tehtud kulud tuleb välja maksta toetuse saaja või partneri pangakontolt.

**10. peatükk**

**FINANTSKORREKTSIOONID JA VAIDED**

**§ 18. Toetuse tühistamine, tagasinõudmine ja tagasimaksmine**

(1) Elluviija või taaste- ja vastupidavusrahastu määruse § 6 lõikes 4 nimetatud juhul ministeerium tühistab projektile eraldatud toetuse proportsionaalselt rikkumise ulatusele taaste- ja vastupidavusrahastu määruse §-s 11 kirjeldatud juhtudel.

(2) Toetuse tagasinõudmine ja tagasimaksmine toimub taaste- ja vastupidavusrahastu määruse §-s 11 sätestatu kohaselt.

**§ 19. Vaide esitamine**

Elluviija toimingu või otsuse peale võib esitada vaide haldusmenetluse seaduses sätestatud korras. Vaide lahendab elluviija.

1. ###  ****§ 312.****  Kinnisasjaga liitmiseks sobiv maa

  (1) Kinnisasjaga liitmiseks sobiva maana käsitatakse üldjuhul riba-, siilu- või kiilukujulist või muud ebakorrapärase kujuga või selle väiksusest tingitud iseseisva kasutusvõimaluseta maatükki, millele üldjuhul puudub juurdepääs avalikult kasutatavalt teelt ning mis on üldjuhul looduses tekkinud maareformi läbiviimise käigus või järel peamiselt eri aegadel kasutusel olnud erinevast plaani- või kaardimaterjalist või erinevatest mõõdistusviisidest tingitud vigade tõttu. Kinnisasjaga liitmiseks sobiva maana võib käsitada ka kinnisasja ja teise isiku omandis või valduses oleva avalikult kasutatava tee ja kinnisasja vahelist maatükki, kui seda ei ole tee omaniku või valdaja arvates otstarbekas arvata teemaa hulka.

  (2) Kinnisasjaga liitmiseks sobiva maana ei käsitata maatükki, mis kuulub erastamisele muul käesolevas seaduses sätestatud alusel, tagastamisele või iseseisvalt kasutatava maaüksusena munitsipaalomandisse andmisele või riigi omandisse jätmisele. [↑](#footnote-ref-2)
2. Maa, mida ei tagastata, erastata ega anta munitsipaalomandisse või mis ei ole jäetud riigi omandisse käesoleva paragrahvi 1. lõike alusel, on samuti riigi omandis. [↑](#footnote-ref-3)
3. Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 ([ELT L 193, 30.7.2018, lk 1](https://eur-lex.europa.eu/legal-content/ET/AUTO/?uri=OJ:L:2018:193:TOC)): <https://eur-lex.europa.eu/legal-content/ET/TXT/?uri=CELEX%3A32018R1046> [↑](#footnote-ref-4)